“دسمبر”
مبارک قاضی
دسمبر تو کہ رکست بئے
وتی پشتءَ هزاراں تُرپش و تہلیں یات پشت گیج ئے,
گوں گیراں سرجمیں مال و متاهاں تو برئے گوں وت
تو پشت گیجئے دلانی دامنءَ دردانی سوگاتءَ
تو پشت گیج ئے زهیراں, ترانگاں, پاهار و پریاتاں
تو پشت گیج ئے شدءَ, بیماریءَ بدهالیءَ, رنجءَ
تو پشت گیج ئے وتی پشتءَ گمانی سدسری گنجءَ
دسمبر تو کہ رکست بئے
دمانے چک بِہ جن پشتءَ
وتی گُڈی دمان و ساهتاں کلهے بدار مهتل
و آیوکیں دسمبر کہ ترا چہ رند پیداک انت
دمانے جنزگءَ مئیلے
وتی یاتاں بہ پرینئے
دسمبر تو کہ رکست بئے